  Виталий Пронин Выль арлэн нырысь нуналъёсаз ваньмыз сямен шутэтскизы ке, спортсменъёс вормон понна нюръяськизы. Тужгес пӧсь йӧтӥз куасэн бызьылӥсьёслы. Асьме спортсменъёслэн вормонъёссы но сюлмаськонъёссы сярысь тупен-тупен мадиз шаерысьтымы Куасэн бызьылонъя федерациен кивалтӥсь Семён ВЕЖЕЕВ.- Ушъяськымон, тросэз куасэн бызьылӥсьёсмы Россилэсь данзэ утё. 10-тӥ январе гинэ Рыбинск городын ортчем ӵошатсконын бадӟым вормон басьтӥз Ижысь Кирилл Вичужанин. Со Россиысь егитъёслэн сборноязы шедиз, февраль толэзь пумын дуннеысь ӵошатсконэ пыриськоз. Бадӟымъёс но асьсэды умой возьмато. Кӧня ке нунал талэсь азьло «Красногорская лыжня» ӵошатскон ортчиз. 15 иськемез классика но эркын амалъя бызьылонъёсын туэ нырысьсэ вормизы Удмуртиысь спортсменъёс - Константин Главатских но Александр Уткин.- Нош Максим Вылегжанинлэн но Дмитрий Япаровлэн кыӵе ужъёссы?- Соос дуннеысь ӵошатсконъёсы пырисько. Выль ар вылтӥ трос нуналъем «Тур де Ски» ӵошатсконын вожвылъяськизы. Огъя зачётын Шарканысь Максим Вылегжанин 8-тӥ интые потӥз, нош Можгаысь Дмитрий Япаров 18-тӥ луиз. 20 иськеме скиатлонын (спортсменъёс бызё, куасъёссэс вошъяса, ӝынызэ классика, кылемзэ эркын амалъя) Максим Вылегжанин 3-тӥ инты басьтӥз, нош классической спринтын Дмитрий 4-тӥ луиз. Кылем арын таӵе ик ӵошатсконын Россиысь вань спортсменъёс пӧлысь Д. Япаровлы гинэ финишозь вуыны кылдӥз, мукетъёссэ висён погыртӥз.- Шаерысьтымы нылкышноос куасэн бызьылэмысь дугдӥзы шат?- Жаляса верано, Россиысь сборнойын соос чик ӧвӧл. Бен, Валентина Новикова возиське ик, но со хантъёс понна бызьылэ. Юниоръёс пӧлын гинэ можга нылъёсмы Лилия Васильева но Елена Решетникова вань. Эшъёссы сярысь ӧжытак пичиесьгес ке но, Россиысь 15 кужмоосыз пӧлы шедё ни.Тренеръёслэн лыдзы кулэсме. Арлыдоосыз пенсие кошко, нош егитъёслэн школае вамыштэмзы уг поты. Ма ватонэз, туала пиналъёсты куас вылэ султытыны туж секыт. Инвентарь дуно, нош бадӟым стартъёсы потон вылысь ӟеч куасъёс кулэ. Азьвыл аръёсы югдур мукетгес вал, тренеръёс вань сюлэм шунытсэс, быгатонлыкъёссэс нылпиослы сётыны тыршизы. Куд-огъёсыз, скалъёссэс вузаса, пиналъёс понна куасъёс басьтылӥзы. Туала вакытэ сыӵеоссэ уд пумита ни.УдГУ-ысь спортфакез йылпумъям пиосмы кытчы ке тӧлӟо. Тямыс ар ӵоже чиньыен лыдъямонэз гинэ гурт школаосы ужаны берытскемын. Соос но мукет дышетскон заведениосты йылпумъямын. Одӥгез пияш Яр педколледжын дышетскемын, та вакытэ Каракулиноын ужа, Уваын тыршо Чайковский городысь институтэз йылпумъямъёс.- Куд-ог спортсменъёслэн ӝожтӥськемзы потэ, куасэн бызьылӥсьёслы, биатлонистъёслы сярысь, кун ласянь ӧжытгес юрттэт вуэ шуыса. Та пумысен ма верасалды?- Уг ваты, куасэн бызьылӥсьёсмы, Россиысь сборное шедьытозязы, ас кисыысьтызы коньдонзэс тросгес поттоно луо. Удмуртиысь тужгес кужмоосызлы я оскымонъёсызлы быгатэммыя юрттыны тыршиськомы. Спортысь куать амаллы (биатлон, куасэн бызьылон, уян, ыбылӥськон, капчи атлетика но великен ворттылон) нимысьтыз коньдон висъяське. Кемалась ик ӧвӧл шаерысьтымы куасэн бызьылӥсьёслы Москваысь 547 сюрс манет вуиз. Со коньдонэн сборнойлы 22 куз куас басьтыны быгатӥмы. Нимысьтыз инвентарь висъямы шаерысьтымы тужгес кужмо спортсменъёслы: Оксана Шамшуриналы но Елена Кибардиналы. Кужмоосызлэн куасъёссы ӧжытсэ 3-4 куз луыны кулэ, нош ми висъяны быгатӥськомы кыксэ гинэ. Та ласянь ӧжытак капчигес Удмуртиысь сборное шедемъёслы, нош ёросъёсын югдур чылкак мукет. Инвентарьзэс воштон сярысь тренеръёс сюлмасько. Соос я спортсменъёслэсь ӵыжы-выжыоссэс юрттыны куро, я узыр ужбергатӥсьёсты утчало. Озьы арлы быдэ.- Кыӵе ёросъёсысь спортсменъёс туннэ нуналлы тужгес кужмоосыныз лыдъясько?- Нимысьтыз пусйысал Можга городэз но ёросэз. Тросэз спортсменъёссы Россиысь сборное кутэмын, Удмуртиысь ӵошатсконъёсын вань нырысетӥ интыосты басьто. 2-3 ёросэз огазеяд ке но, люкам очкооссыя можгаос нокинлы уз сётске. Соос бӧрсьы вамышъяло Эграысь но Шарканысь спортсменъёс.- Удмуртиысь куасэн бызьылӥсьёсты матысь дыре кыӵе ужрадъёс витё?- Соослэн кысык вакытсы вуиз. Арнялы быдэ кыӵе ке бадӟым ӵошатсконъёс луо. Кемалась ик ӧвӧл ортчиз «Рождественская гонка», ӵошатсконэ 250 пала спортсменъёс пыриськизы. Нош 5-тӥ феврале Г. Кулаковалэн спорткомплексаз Удмуртилэн чемпионатэзлэн куинетӥ люкетэз ортчоз. Спортсменъёс кужымзэс эскерозы скиатлон, масс-старт амалъёсъя. Соку ик «Удмурт дунне» газетлэн призэз понна но нюръяськон луоз.11-тӥ-12-тӥ феврале быдэс Россия куас вылэ султоз. «Россиысь куас сюресъёс» ӵошатсконэ Удмуртия но пыриськоз, сое радъяломы кылем арын сямен ик. Нырысетӥ нуналаз ӵошатскон ортчоз ёросъёсын, нош кыкетӥяз Г. Кулаковалэн комплексаз.Валентина Емельянова. Теги: УдГУ  